Annar aseklan n teqbaylit, ibedd iman-is ɣef leḥsab n tuttriwin i d-yersen deg-s meḥsub tid yeqqnen ɣer tmagit. Ula d azɣan aseklan iqublen tawsit-a ur yebḍi ara yid-sent azɣan yeqqnen ɣer wungal yefreq d leṣnaf ԑlaḥsab tallit deg-i d-iban. Deg tazwara, Azɣan aseklan iger-d yiwen n yinaw « ɣef wungal »yeṭṭuqqet deg-s wawal ɣef ubeddel yuɣen timetti taqbaylit d umennuɣ yellan ɣef tmagit tamaziɣt deg yiseggasen n 1980. Ayen yesԑejlen talalit n wungal yuran s tmaziɣt. Ma yella d tiɣuriwin n wungalen i d-ibanen deg yiɣmisen, deg tesɣunin akked anternet, ԑerḍent ad d-sbeggnent ungal iruḥen d abaḍni seg wakken tuget n wayen i d-iteffɣen, yeffeɣ-d tmura tiberraniyin (ladɣa di tallit-nni tamezwarut). S tɣuriwin-a i yedduri wungal , deg tazwara, imi d nutenti ireglen lexṣaṣ n unnar aseklan, ttekkant deg uḥami n udlis yuran s teqbaylit . Daymi kra n yimeskaren akken ad d-slalen aḥriret n uzayer ɣer tɣuri n wungal (ɣer tɣuri s tmaziɣt s umata) sfenṭazen s tira n kra n yimyura i srewsen ɣer tid imucaԑen deg umaḍal. Dɣa seg yiseggasen n 2000 d afella i d-yennunet wawal ɣef uṣennef n kra wungalen ur nemqit ara di tmuɣli n kra n yimsezyanen17 .